TTCL สวิงแรง 35% ก่อนร่วงดิ่งฟลอร์ท้ายตลาดฯ! วิตกงบฯปี 60 ลดฮวบ
TTCL สวิงแรง 35% ก่อนร่วงดิ่งฟลอร์ท้ายตลาดฯ ต่ำสุดในรอบ 6 ปี! วิตกงบฯปี 60 ลดฮวบ โดยปิดตลาดวันนี้ราคาอยู่ที่ 8.40 บาท ลดลง 3.60 บาท หรือ 30% สูงสุดที่ระดับ 11.40 บาท ต่ำสุดที่ระดับ 8.40 บาท ด้วยมูลค่าซื้อขาย 299.82 ล้านบาท
2 มี.ค. 2561

ผู้สื่อข่าวรายงานว่า ราคาหุ้นบริษัท ทีทีซีแอล จำกัด (มหาชน) หรือ TTCL ปิดตลาดวันนี้อยู่ที่ 8.40 บาท ลดลง 3.60 บาท หรือ 30% สูงสุดที่ระดับ 11.40 บาท ต่ำสุดที่ระดับ 8.40 บาท ด้วยมูลค่าซื้อขาย 299.82 ล้านบาท โดยราคาหุ้นปิดตลาดในวันนี้ถือว่าเป็นการปรับตัดต่ำสุดในรอบ 6 ปี 5 เดือน นับตั้งแต่ราคาหุ้นอยู่ที่ระดับ 8.15 บาท เมื่อวันที่ 4 ต.ค.2554

โดยราคาหุ้นปรับตัวลดลงอย่างหนักในช่วงการซื้อขายท้ายตลาดฯ จนลดลงมาอยู่ที่ระดับต่ำสุดของวัน (Floor) ที่ 8.40 บาท ขณะที่จุดสูงสุดระหว่างวันอยู่ที่ 11.40 บาท คิดเป็นการเปลี่ยนแปลงจากจุดต่ำสุดถึงสูงสุด 3 บาท หรือ 35.71% ซึ่งคาดว่าเกิดจากความกังวลเรื่องผลประกอบการ หลังจาก บมจ.ทีทีซีแอล (TTCL) และบริษัทย่อย ประกาศผลกำไรปี 60 เท่ากับ 52.56 ล้านบาท กำไรต่อหุ้น 0.09 บาท ลดลงจากปีก่อนที่กำไร 400.1 ล้านบาท กำไรต่อหุ้น 0.71 บาท
ทั้งนี้กำไรขั้นต้นของบริษัทเท่ากับ 852 ล้านบาท ลดลง 42% สาเหตุหลักมาจากการลดลงของมูลค่างานก่อสร้างที่อยู่ในมือ และงานที่ได้รับในปี 2560 แต่ยังไม่ได้เริ่มดำเนินงานก่อสร้างอย่างเต็มที่ อย่างไรก็ตามการกลับมาเริ่มดำเนินงานอย่างเต็มประสิทธิภาพของ Ahlone Power Plant ในครึ่งปีหลัง ช่วยให้ผลการดำเนินงานโดยรวมของบริษัทฯปรับตัวดีขึ้น กำไรสุทธิ ลดลง 79% เป็น 95 ล้านบาท สาเหตุมาจากค่าใช้จ่ายในการบริหารเพิ่มขึ้น 13% ซึ่งเกิดจาก TTCL และบริษัทย่อย โดยเฉพาะอย่างยิ่ง Ahlone Power Plant
ขณะที่ผลต่างของอัตราแลกเปลี่ยนจากการแปลงค่างบการเงินติดลบจำนวน 450 ล้านบาท ซึ่งเกิดจากการอ่อนค่าของสกุลเงินดอลลาร์สหรัฐฯระหว่างงวด อันเป็นผลจากการแปลงค่างบการเงินของสาขาในประเทศกาตาร์ติดลบจำนวน 139 ล้านบาท และเงินลงทุนในบริษัทย่อยในต่างประเทศ (กลุ่มบริษัท TTPHD ในประเทศสิงคโปร์) ลดลงจำนวน 311 ล้านบาท จึงส่งผลให้กำไรขาดทุนเบ็ดเสร็จสำหรับงวดติดลบ 354 ล้านบาท อีกทั้งกำไรสุทธิข้างต้นจำนวน 95 ล้านบาท ถูกปันส่วนเป็ฯของบริษัทใหญ่ 53 ล้านบาท